אי שם בסוף שנות ה-90, להקת ״היי פייב״ הייתה הדבר הכי חם בארץ. חברות התקליטים חיפשו את התשובה הישראלית ל-BACKSTREET BOYS האמריקאים ומצאו את חמשת הזמרים מזמרי העברית שכבשו את לב הבנות בישראל. את החמישיה הוביל בחור אלמוני, חטוב, עם שיער ארוך ושחור- קראו לו אמיר פיי גוטמן. ״היי פייב״ בראשות גוטמן כבשה את מצעדי הלהיטים והמכירות עם אלבומי זהב, הופעות ברחבי הארץ ותואר להקת השנה של 1998. אך כמו רוב להקות הבנים שסובלות מתאריך תפוגה מהיר, ״היי פייב״ התפרקו מסיבות שונות כבר בסוף שנת 2000.
איש מחברי הלהקה לא שרד את הפירוק מלבד גוטמן, שנשאר דמות מוכרת ופעילה בתעשיית הבידור הישראלית עם שני אבומי סולו, פסטיגלים מצליחים, שירים שכתב והלחין לרוני דלומי, רוני דואני וחברו הטוב טל מוסרי, הופעות רבות בטלוויזה, הנחייה, שופט ריאליטי והופעה בלתי נשכחת ב”האח הגדול VIP”.
מותו הטראגי של גוטמן, שהלך לעולמו בגיל 41 אחרי שטבע בחוף לא מוכרז בעתלית, היכה בתדהמה את עולם הבידור הישראלי. במהלך סוף השבוע האחרון הוצף הפייסבוק בפוסטים עצובים של שורה ארוכה של אמנים, מעריציו של הזמר וישראלים מן השורה; כולם נפרדו מאמיר בגרון חנוק. קול התהודה הרמה שנוצר בעקבות מותו של גוטמן הפתיע חלק מהציבור שלא הכיר את הכוכב, בעיקר מפני שסמוך לזמן טביעתו התרחש פיגוע דקירה מזעזע בו נרצחה משפחה בישוב חלמיש על ידי טרוריסט פלסטיני שפל.
ההזדהות העצומה וביטוי העצב הגדול על מותו של הזמר תפסה במהירות את הכותרות מסיבות רבות, ביניהן סיפורו הקשה של גוטמן, שבשנה שעברה עבר טיפולי כימותרפיה אגרסיבים לאחר שרופאיו גילו בגופו סרטן שהוגדר על ידם קטלני. הסרטן למעשה לא היה – טעות פטאלית של רופאיו שהתגלתה יותר מאוחר על ידי ינאי פרישר, בן זוגו לחיים של גוטמן שסירב להשלים עם תוצאות בדיקות בית החולים בישראל ושלח את תוצאות הביופסה לרופא מומחה בניו יורק, שם התגלה בוודאות אמיר כלל אינו חולה בסרטן! הפרשיה המקוממת הובילה ליצרת הסרט ״ההמתנה לחיים״ שגולל את סיפור מאבקו של גוטמן במחלת הסרטן, הטיפולים הקשים שעבר וההבנה שהכל היה לשווא.
אמיר היה דמות ומושא להערצה עבור כל אוהבי המוזיקה, המשחק והתיאטרון אך הוא היה גם סמל למאבק בחוסר צדק- כמי שנאבק לא רק נגד עוולות אישיות כמו הרשלנות הרפואית כלפיו אלא גם עוולות חברתיות, הפליית הקהילה ההומו-לסבית, ודאג לצאת תמיד להגנת החלש. כמה סימבולי שבמותו ניסה למעשה להציל את חיי אחייניתו שעמדה לטבוע בים כשהוא עצמו לא יכל לגלי הים שכה אהב. האהבה העצומה אותה קיבל גוטמן במותו היא תוצאה ישירה של היותו קודם כל בן אדם טוב, איש צעיר עם לב ענק שהיה נכון לעזור לכל מי שנקרה בדרכו.
הרשת מוצפת באין ספור וידויים מרגשים של מכרים החושפים את העזרה העצומה לה זכו מגוטמן, בינהם הזמרת קרן פלס שחלקה בפוסט אישי ומרגש כיצד פגשה את גוטמן כאשר הייתה בת 26, שבורת לב לאחר פרידה מבן זוגה ועזיבת ביתם המשותף. גוטמן זיהה את המצוקה הענקית שלה בין שלל אורות הכוכבים בפסטיגל, הזמין אותה להתגורר עימו בדירתו הצנועה ולא שיחרר עד שעמדה שוב על רגליה. פלס העידה שטוב ליבו והאכפתיות האדירה שקיבלה ממישהו שבקושי הכיר אותה לא הפסיקה להדהים אותה והיא לעולם לא תשכח את העזרה הגדולה שהעניק לה מבלי לבקש תמורה.
אנקדוטה קטנה: בשנה שעברה ראיינתי את צופית גרנט לקראת הופעתה בלוס אנג׳לס. במהך הראיון ביקשתי ממנה שתחלוק עימי את אחת התובנות החשובות אליהן הגיעה במהלך חייה. גרנט ענתה: ״ששום דבר לא באמת שייך לנו בעולם הזה- לא הבית שלנו שיכול להיחרב, לא הילדים שלנו שיום אחד עוזבים אותנו, ולא ההורים שלנו שבסוף מתים ונעלמים מעל פני האדמה. הדבר היחידי שבאמת שייך לנו הוא המעשים הטובים שאנחנו עושים עבור מישהו אחר, אותו אדם שעזרנו לו לעולם לא ישכח שהיינו שם עבורו זה מעשה טוב שתמיד ילך איתנו ואת זה איש לא יכול לקחת״.
בעולם מלא בציניות ואטימות ריגשית, טוב ליבו והעזרה האדירה שהעניק גוטמן לבריות לא נעלמו מעיני הציבור הישראלי שמכיר לו תודה ענקית במותו לא רק על מוזיקה ובידור נפלא שעשה במשך שנים אלא בעיקר על אופיו המיוחד שנחקק בתודעה של רבים.